
REPUBLIKA HRVATSKA 
Općinski sud u Osijeku 
Europska avenija 7
31 000  Osijek
                                                                                Poslovni broj: P Ob-178/2026-13



U   I M E   R E P U B L I K E   H R V A T S K E

P R E S U D A

 
 Općinski sud u Osijeku, po sutkinji Jadranki Oroz, u pravnoj stvari tužiteljice-protutuženice I. B., OIB: …, iz B. L., …, zastupana po pun. D. M., odvjetnici u N., protiv tuženika-protutužitelja E. S., OIB: …, iz K., …, zastupan po pun. G. M., odvjetniku u V. uz sudjelovanje mlt. D. S., OIB: …, zastupan po posebnoj skrbnici M. M., dipl. iur. Centra …, Podružnica O., radi spora o roditeljskoj skrbi nakon održane i zaključene glavne rasprave 15. rujna 2026., sa koje je javnost isključena, u nazočnosti tužiteljice, pun. tužiteljice, tuženika, pun. tuženika, a u odsutnosti posebne skrbnice, objavljene dana 7. listopada 2026., 


p r e s u d i o   j e


I. Zajedničko mlt. dijete stranaka D. S., OIB: …, rođ. …. u R., će stanovati sa ocem  E. S., OIB: …, na adresi njegova stanovanja u K., ….

II. Roditelji E. S., OIB: …, i I. B., OIB: …, će zajednički i sporazumno ostvarivati roditeljsku skrb nad mlt. djetetom D. S., OIB: ….

III. Mlt. dijete stranaka D. S., OIB: …, će ostvarivati osobne odnose s majkom I. B.,  OIB: …, na slijedeći način:

        -  dva vikenda uzastopno u mjesecu i to od petka u 16:00 sati do nedjelje u 16:00 sati na način da će otac dovesti dijete na adresu stanovanja majke u B. L., …, dok će majka po završetku susreta sa djetetom, dijete vratiti na adresu stanovanja oca, a treći vikend će mlt. dijete provesti sa svojim ocem, te ponovno dva vikenda uzastopno sa majkom, treći s ocem i tako naizmjenično,

        - mlt. D. će državne praznike i blagdane provoditi s roditeljima prema međusobnom dogovoru roditelja, a ukoliko takav dogovor izostane, tada će mlt. D. Novu godinu provesti kod oca, Bogojavljanje ili Sveta tri kralja kod majke, Uskrs kod majke, Uskršnji ponedjeljak kod oca, Praznik rada kod majke, Tijelovo kod oca, Dan antifašističke borbe kod majke, Dan državnosti kod oca, Dan pobjede i domovinske zahvalnosti kod majke, Velika Gospa kod oca, Dan svih svetih kod oca, Dan sjećanja na žrtve Domovinskog rata kod majke, Božić kod majke, Sveti Stjepan kod oca, i tako svake parne godine, a neparne godine će se roditelji zamijeniti na način da ukoliko je primjerice majka provela Božić s D. te godine, slijedeće godine mlt. D. provodi Božić s ocem i tako naizmjenično, 

          - mlt. D. će tijekom ljetnih praznika s majkom provesti 15 dana u kontinuitetu sukladno godišnjem odmoru majke te godine kao i polovicu zimskih i polovicu proljetnih školskih praznika,

           -  mlt. D. i majka će ostvarivati kontakte i putem video poziva i to dva puta tjedno u vrijeme prema dogovoru roditelja i mogućnosti djeteta. 

         -   roditelji će informacije o djetetu razmjenjivati telefonom, sms-om ili osobno, te će buduća sporna pitanja u odnosu na roditeljsku skrb rješavati sporazumno.

IV. Nalaže se majci I. B., OIB: …, da na ime doprinosa za uzdržavanje mlt. sina D. S., OIB: …, plaća svakomjesečni novčani iznos od 180,00 eura (slovima: stotinuosamdeseteura), počevši od rujna 2026. pa ubuduće, dok za to budu postojali zakonski uvjeti, time da dospjele obroke isplati odjednom u roku od 15 dana, a dospijevajuće do svakog 20-og u mjesecu za tekući mjesec, zajedno sa pripadajućim zakonskim zateznim kamatama tekućim od dospijeća svakog pojedinog neplaćenog iznosa uzdržavanja pa do isplate u visini stope koja se određuje za svako polugodište uvećanjem referentne stope za 3 postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, sve na račun oca mlt. djeteta E. S. broj: IBAN HR …, otvoren kod HPB d. d., sve u roku 15 dana.

V. Svaka stranka snosi svoje troškove postupka.


Obrazloženje


1. Tužiteljica je po pun. podnijela tužbu ovome sudu dana 24. travnja 2026. protiv tuženika radi spora o roditeljskoj skrbi. Navodi da su tužiteljica i tuženik bili u izvanbračnoj zajednici u kojoj je rođeno mldb. dijete D. S., rođen …., upisan u maticu rođenih matičnog područja R., koja se vodi za godinu 2022. pod 2 rednim brojem …, a mldb. D. jedino je zajedničko dijete stranaka. Stranke su prošle postupak obveznog savjetovanja pri nadležnom … zavodu …, Područni ured D. M. i nisu postigle dogovor niti sklopile Plan o zajedničkoj roditeljskoj skrbi. Do prestanka izvanbračne zajednice stranaka došlo je zbog fizičkog i psihičkog nasilja koje je tuženik vršio nad tužiteljicom. U to vrijeme među strankama je postignut dogovor sukladno kojem će mldb. D. S. boraviti naizmjence dva tjedna kod majke, pa zatim 2 tjedna kod oca. S vremenom je tuženik počeo samovoljno odstupati od dogovorenog rasporeda, uskraćujući tužiteljici vrijeme s djetetom i time narušavajući stabilnost i predvidivost djetetove svakodnevice. Takvo ponašanje tužiteljica tolerira isključivo iz straha od konflikta i moguće agresivne reakcije tuženika. Osim toga, tuženik tužiteljici učestalo uskraćuje važne informacije vezane uz maloljetno dijete, uključujući podatke o njegovim aktivnostima, zdravstvenom stanju i drugim bitnim okolnostima, čime otežava zajedničko ostvarivanje roditeljske skrbi i donošenje odluka u najboljem interesu djeteta. Posebno se ističe kako tuženik svojim životnim navikama i ponašanjem ne osigurava stabilno i sigurno okruženje za dijete. Naime, tuženik je sklon pretjeranoj konzumaciji alkohola, kao i rizičnim oblicima ponašanja, uključujući vožnju pod utjecajem alkohola. Takve okolnosti dovode u pitanje njegove roditeljske kapacitete i sposobnost odgovornog skrbljenja o maloljetnom djetetu. Dodatno, za vrijeme boravka djeteta kod tuženika, stvarnu brigu o djetetu ne vodi tuženik osobno, već njegova majka, iz čega proizlazi da tuženik ne sudjeluje aktivno u svakodnevnoj skrbi i odgoju djeteta. Slijedom navedenog, očito je da na strani tuženika ne postoji stvarna volja niti kapacitet za kvalitetno i kontinuirano sudjelovanje u roditeljskoj skrbi, dok tužiteljica djetetu osigurava stabilno, sigurno i poticajno okruženje. Stoga je, uzimajući u obzir sve navedene okolnosti, a osobito potrebu zaštite najboljeg interesa djeteta, nužno da maloljetno dijete živi s majkom, uz odgovarajuće uređenje osobnih odnosa s ocem.  

2. U odgovoru na tužbu od 21.5.2026. tuženik po pun. navodi da tužitelj ne čini spornim da je sa tužiteljicom živio u izvanbračnoj zajednici oko 6 godina, tijekom kojeg vremena je rođeno zajedničko mlt. dijete stranaka, sin D. S., rođ. ... godine u R. Nadalje, tuženik ne čini spornim niti navode tužiteljice iz tužbe da su stranke provele postupak obveznog savjetovanja prije pokretanja sudskih postupaka u vezi s djetetom pred … zavodom …, Područni ured D. M., te je u tom postupku doneseno Izvješće o provedenom postupku obveznog savjetovanja prije pokretanja sudskih postupka u vezi s djetetom od 10. 3.2026. godine. Tijekom obveznog savjetovanja stranke nisu postigle dogovor niti su sastavile plan zajedničke roditeljske skrbi. Tuženik osporava kao istinite i vjerodostojne navode tužiteljice iz tužbe kako je do prestanka izvanbračne zajednice stranaka došlo zbog fizičkog i psihičkog nasilja koje je tuženik navodno vršio nad tužiteljicom. Navedene tvrdnje su paušalne i neistinite te istaknute isključivo sa ciljem da si tužiteljica tako pokuša osigurati uspjeh u ovom postupku. Dakle, tuženik odlučno negira da bi bilo kada i na bilo koji način, tijekom trajanja njihove izvanbračne zajednice, izvršio bilo kakav oblik psihičkog ili psihičkog nasilja nad tužiteljicom. U tom smislu, tuženik se ne protivi dokaznom prijedlogu tužiteljice iz tužbe da se na ovu okolnost iz kaznene i prekršajne evidencije nadležnog suda pribave podaci o njegovom kažnjavanju, odnosno osuđivanosti te vođenju sudskih postupaka protiv njega, jer će pribavljeni podaci dodatno potvrditi neistinitost činjeničnih navoda tužiteljice iz tužbe. Izvanbračna zajednica tuženika i tužiteljice prekinuta je početkom mjeseca siječnja 2025.godine od kada je mlt. dijete D. S. živio s ocem na adresi prebivališta u Č., …, a tako je bilo sve do početka mjeseca siječnja ove godine, od kada mlt. dijete živi s ocem na novoj adresi u K., …, s čime se tuženica suglasila na način da je prilikom promjene adrese prebivališta djeteta dala potrebnu suglasnost u MUP-u. Tuženik ne čini spornim da su se stranke prvotno dogovorile da mlt. dijete naizmjenično bude po dva tjedna kod svakog od roditelja/stranaka, ali osporava istinitost da je do promjene ovakvog načina izvršavanja roditeljske skrbi nad mlt. djetetom došlo iz razloga jer je tuženik počeo samovoljno odstupati od dogovorenog vremena, odnosno da je tuženik počeo uskraćivati tužiteljici vrijeme koje ista ima provoditi s mlt. djetetom, kao i da je tužiteljica to ponašanje tuženika tolerirala isključivo iz straha i moguće konfliktne reakcije tuženika. Naime, prava je istina da je mlt. dijete ponekad manje vremena provodilo kod tužiteljice isključivo iz razloga jer je tužiteljica tako zahtijevala, s čime se tuženik složio. Tuženik je u najvećoj mjerio skrbio o zdravstvenom stanju, potrebama i pregledima odnosno liječenju mlt. djeteta za vrijeme od prestanka izvanbračne zajednice stranaka pa sve do danas. Tuženik se protivi da mlt. dijete nastavno živi s tužiteljicom. Tuženik je mišljenja da je u najboljem interesu mlt. djeteta, imajući u vidu njegovu kronološku dob, te posebno s obzirom na činjenicu da mlt. dijete unazad više mjeseci živi s ocem, da mlt. D. S. ostane i nadalje živjeti s ocem na adresi njihova zajedničkog trenutnog prebivališta u obiteljskoj kući u K., dok se susreti i druženja mlt. djeteta i tuženice moguće mogu odvijati na način kako je tužiteljica predložila u tužbi da se odvijaju susreti i druženja mlt. djeteta i tuženika kao oca, odnosno suglasno dogovoru stranaka te prijedlogu stručnog tima … zavoda …, Područni ured D. M.. Tuženik od faktičnog prestanka izvanbračne zajednice, odnosno od mjeseca siječnja 2025.godine, brine u cijelosti samostalno o svim potrebama malodobnog djeteta, dok tužiteljica pomaže u vrlo maloj mjeri, na način da je ista tuženiku za potrebe uzdržavanja mlt. D. S. za taj period ukupno dala svega 290,00 eura, i to dana 20.11. 2025.godine 70,00 eura, dana 22.11. 2025.godine iznos od 40,00 eura, dana 18.12.2025.godine iznos od 110,00 eura, te dana 19.1.2026.godine iznos od 70,00 eura. Potrebe mlt. djeteta za prehranu, odjeću i obuću, za kulturne i sportsko-rekreativne svrhe, za zdravstvene potrebe i sl., iznose najmanje 350,00 eura mjesečno. Tuženik nema saznanja o materijalnim i financijskim prilikama u kojima tužiteljica živi, niti s kojom imovinom ista raspolaže, pa se predlaže pribavu tih podataka službenim putem. Dana 2. svibnja 2025. na snagu je stupila Odluka o tablici o prosječnim potrebama maloljetnog djeteta („Narodne novine“ broj: 75/25.). Tom se Odlukom određuju prosječni mjesečni iznosi uzdržavanja djeteta, u skladu s dobi djeteta i primitcima roditelja obveznika uzdržavanja. Članak 314. stavak 1. Obiteljskog zakona („Narodne novine“ broj: 103/15., 98/19., 47/20. i 49/23.) propisuje da je ministar nadležan za poslove socijalne skrbi dužan najkasnije do 1. travnja tekuće godine odrediti minimalne novčane iznose koji predstavljaju minimum iznosa ukupnih materijalnih potreba za mjesečno uzdržavanje maloljetnog djeteta u Republici Hrvatskoj, koje je dužan platiti roditelj koji ne stanuje s djetetom. Iznos uzdržavanja maloljetnog djeteta se određuje u svakom pojedinom slučaju, sukladno odredbama Obiteljskog zakona koje uređuju uvjete i način određivanja uzdržavanja za dijete u odnosu na okolnosti roditelja obveznika uzdržavanja i okolnosti djeteta. Roditelj s kojim dijete stanuje ispunjava svoj udio u obvezi uzdržavanja djeteta kroz svakodnevnu skrb o djetetu, a roditelj koji ne stanuje s djetetom obvezu uzdržavanja djeteta ispunjava zadovoljavanjem materijalnih potreba djeteta u obliku novčanog uzdržavanja, te se svakodnevna skrb o djetetu smatra jednakovrijednom zadovoljavanju materijalnih potreba djeteta u obliku novčanog uzdržavanja (članak 310. Zakona). Ukupne materijalne potrebe djeteta odnose se na troškove stanovanja, prehrane, odijevanja, higijene, odgoja, obrazovanja, skrbi o djetetovu zdravlju i druge slične troškove djeteta (članak 311. Zakona). Slijedom svega navedenog, tuženik se tužbi i tužbenome zahtjevu protivi u cijelosti, kao i prijedlogu za određivanjem predložene privremene mjere, te nastavno podnosi protutužbeni zahtjev.
 
3. Mlt. djetetu D. S. je rješenjem ovog suda broj P Ob-178/2026-4 od 25. svibnja 2026. imenovan poseban skrbnik u osobi M. M., dipl. iur., Centra …, Podružnica O., a radi zaštite prava i interesa maloljetnog djeteta u ovosudnom postupku.

4. Kako bi utvrdio odlučne činjenice, sud je izvršio uvid i pročitao: izvadak iz matice rođenih (str. 6 i 7 spisa), izvješće o obveznom savjetovanju HZSR, PU D. M. od 10.3.2026. (str. 8 i 9 spisa), medicinska dokumentacija mlt. djeteta (str. 62-65 spisa), podnesak HZSR, PU N. od 14.7.2026. (str. 82-87 spisa), podnesak HZSR, PU D. M. od 4.9.2026. (str. 88-93 spisa).

5.     Među strankama je nesporno da su živjeli u izvanbračnoj zajednici u kojoj je rođeno zajedničko dijete Deni Sučić (r. 18.7.2022.), da su proveli postupak obveznog savjetovanja prije pokretanja ovog postupka pred nadležnim HZSR, PU D. M. dana 10. ožujka 2026., u kojem postupku roditelji nisu postigli sporazum niti sklopili Plan o zajedničkoj roditeljskoj skrbi, te su upoznati sa pravima i psihosocijalnim posljedicama sudskog postupka i pojašnjena prednost sporazumnog uređenja obiteljskih odnosa. 

6.      Na ročištu održanom 15. rujna 2026. stranke su uz pun. postigle sporazum na način da njihovo zajedničko mlt. dijete D. S. (r. ...) i nadalje stanuje sa ocem E. S. na njegovoj adresi stanovanja u K., …, da roditelji ostvaruju zajedničku roditeljsku skrb nad mlt. djetetom, da majka ostvaruje osobne odnose sa mlt. D. dva vikenda uzastopno u mjesecu i to od petka u 16 sati do nedjelje u 16 sati na način da će otac dovesti dijete na adresu stanovanja majke u B. L., …, dok će majka po završetku susreta sa djetetom, dijete vratiti na adresu stanovanja oca, dok će treći vikend dijete provesti sa ocem te ponovno dva vikenda uzastopno sa majkom, treći s ocem i tako naizmjenično. nadalje, mlt. dijete će Državne praznike i blagdane provodit prema dogovoru roditelja, a ukoliko takav dogovor izostane, tada će mlt. D. Novu godinu provesti kod oca, Bogojavljanje ili Sveta tri kralja kod majke, Uskrs kod majke, Uskršnji ponedjeljak kod oca, Praznik rada kod majke, Tijelovo kod oca, Dan antifašističke borbe kod majke, Dan državnosti kod oca, Dan pobjede i domovinske zahvalnosti kod majke, Velika Gospa kod oca, Dan svih svetih kod oca, Dan sjećanja na žrtve Domovinskog rata kod majke, Božić kod majke, Sveti Stjepan kod oca, i tako svake parne godine, a neparne godine će se roditelji zamijeniti na način da ukoliko je primjerice majka provela Božić s D. te godine, slijedeće godine D. provodi Božić s ocem i tako dalje, dok će mlt. dijete s majkom tijekom ljetnih praznika provesti 15 dana u kontinuitetu sukladno godišnjem odmoru majke te godine kao i polovicu zimskih i polovinu proljetnih školskih praznika. Nadalje, mlt. dijete i majka će ostvarivati kontakte i putem video poziva i to dva puta tjedno u vrijeme prema dogovoru roditelja i mogućnosti djeteta. Roditelji će informacije o djetetu razmjenjivati telefonom, sms ili osobno, te će buduća sporna pitanja će rješavati sporazumno. Nadalje, roditelji suglasno predlažu da majka na ime uzdržavanja svog mlt. djeteta D. S. doprinosi iznos od 180 eura mjesečno počev od rujna 2026., pa ubuduće sve dok za to budu postojali zakonski uvjeti i to do 20-og u mjesecu za tekući mjesec s pripadajućim zakonskim zateznim kamatama, a sve na broj računa oca IBAN HR …, otvoren kod … d.d. Suglasno predlažu da svaka strana snosi svoj trošak postupka.
	
7.      Sud smatra da je ovakav sporazum stranaka u najboljem interesu i za dobrobit  mlt. djeteta D. S., te u skladu s člankom 3. Konvencije o pravima djeteta, pa je stoga prihvatio sporazum roditelja da njihovo zajedničko mlt. dijete D. S. stanuje s ocem E. S. na njegovoj adresi stanovanja, uz ostvarivanje osobnih odnosa sa majkom, da roditelji zajednički i sporazumno ostvaruju roditeljsku skrb nad mlt. djetetom, a temeljem odredbe članka 420. Obiteljskog zakona („Narodne novine"  broj 103/15, 98/19, 47/20, 49/23, 156/23; dalje ObZ-a), te odlučio kao u izreci ove presude. 

8.    Ističe se da je pravo na ostvarivanje i održavanje redovitih međusobnih kontakata između mlt. djeteta i oca temelji se na članka 4. Konvencije o kontaktima s djecom, jer se samo redovitim međusobnim kontaktima može razviti osjećaj privrženosti i sigurnosti djeteta u odnosu na roditelja s kojim ne živi. 

9.    Nadalje, ostvarivanje osobnih odnosa djeteta i roditelja čini temeljni sadržaj roditeljske skrbi, kako je to propisano člankom 92. ObZ-a, dok prema odredbi članka 95. ObZ-a roditelj koji ne stanuje s djetetom ima pravo i dužnost ostvarivati osobne odnose s djetetom, a roditelj koji stanuje s djetetom ima dužnost i odgovornost omogućivati i poticati ostvarivanja osobnih odnosa djeteta s drugim roditeljem. 

10.  Odredbom članka 119. stavak 1. ObZ-a propisano je da dijete ima pravo ostvarivati osobne odnose s roditeljem s kojim ne stanuje, a roditelj koji ne stanuje s djetetom ima pravo i dužnost ostvarivati osobne odnose s djetetom, neovisno o njegovu pravu na ostvarivanje roditeljske skrbi, dok je stavkom 2. istog zakonskog članka propisano da roditelj i druge osobe koje stanuju s djetetom i skrbe se o djetetu dužne su omogućiti djetetu ostvarivanje osobnih odnosa s roditeljem s kojim ne stanuje, te se suzdržavati od svakog ponašanja koje bi otežavalo ostvarivanje osobnih odnosa djeteta s tim roditeljem. 

11.    Prema odredbi članka 111. ObZ-a roditelji su dužni međusobno razmjenjivati informaciju o djetetu, koja informacija mora biti jasna, brza i usmjerena isključivo na dijete, te ne smiju tu suradnju koristiti radi kontrole drugog roditelja. 

12.    Prilikom procjenjivanja najboljeg interesa mlt. djeteta sud je, između ostalog, uzeo u obzir pravo djeteta na očuvanje veze s oba roditelja, budući je to ključno za ostvarivanje pravilne emocionalne skrbi koja je osnovna potreba djeteta.     

13.   Upozoravaju se roditelji na dužnost omogućavanja ostvarivanja osobnih odnosa mlt. djeteta s drugim roditeljem, a u slučaju nepoštivanja navedene obveze moguće je izricanje novčane kazne u iznosu do 3.980,00 eura, zatvorske kazne od jednog dana do šest mjeseci, kao i mogućnost promjene odluke s kojim će roditeljem dijete stanovati (čl. 417. ObZ-a).

14.     Napominje se kako će moguće zbog promijenjenih životnih okolnosti postojati potreba da se roditelji dogovaraju o drugačijem načinu i vremenu održavanja osobnih odnosa djeteta i roditelja, te da se sve životne situacije ne mogu obuhvatiti sudskom odlukom, a pri tome roditelji moraju voditi računa o dobrobiti svog djeteta koje ima pravo uživati skrb i jednog i drugog roditelja, te da sud minimalno intervenira u odnose roditelja i djeteta kada je to nužno, te da su sve bitne stvari za dijete roditelji dužni rješavati sporazumno (članak 6. ObZ-a).

15.    Sud je prihvatio i sporazum roditelja vezano za svakomjesečno uzdržavanje od 180,00 eura, kojim bi majka doprinosila za maloljetno dijete D. S., počevši od rujna 2026., pa ubuduće dok za to budu postojali zakonski uvjeti, kao pod točkom IV. izreke, smatrajući da je sporazum roditelja u interesu, te u skladu s dobrobiti maloljetnog djeteta u smislu odredbe članka 426. ObZ-a. Uz doprinos majke jednim dijelom će biti zadovoljene potrebe maloljetnog djeteta, dok će u preostalom dijelu potrebe zadovoljavati roditelj, odnosno otac, kojem je dijete povjereno na stanovanje svojim radom i brigom kroz čuvanje i odgoj, kao i u materijalnom smislu.

16.     Slijedom iznijetoga, a temeljem odredbi članka 307., 309., 310., 311., 313., 314. i 426. ObZ-a odlučeno je kao u izreci presude.

17.   Odluka o kamatnom potraživanju temelji se na odredbi članka 29. stavak 1. i 2. Zakona o obveznim odnosima („Narodne novine“ broj: 53/91,73/91, 3/94, 107/95, 7/96, 112/99 i 35/05, 41/08, 78/15 i 29/18, 126/21, 114/22, 156/22 i 155/23 - dalje ZOO-a). Naime, dužnik koji zakasni s ispunjavanjem novčane obveze duguje osim glavnice i zateznu kamatu opisanu kao u izreci presude. 

18.   Sud je odlučio da svaka stranka snosi svoj trošak postupka, jer su se stranke tako sporazumjele

19.     Slijedom navedenog odlučeno je kao u izreci presude. 

U Osijeku, 7. listopada 2026.
                           Sutkinja                                                                                                                                   
                   Jadranka Oroz, v.r.  
















UPUTA O PRAVNOM LIJEKU:
Protiv ove odluke nezadovoljna stranka ima pravo žalbe u roku od 15 dana. Žalba se podnosi pisano putem ovog suda nadležnom županijskom sudu.
 
Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude rok za žalbu teče od dana primitka pisanog otpravka presude.


DOSTAVITI:
1. Pun. tužiteljice
2. Pun. tuženika
3. M. M., posebnoj skrbnici
·       nakon pravomoćnosti  -
4. HZSR, PU N.
5. HZSR, PU D. M.

